INFORMARE DE PRESĂ
Peste 412 milioane de lei validate pentru deconturi către furnizori în cadrul schemelor de plafonare-compensare, în perioada 18 mai – 31 iulie 2026. În ultima săptămână din iulie au fost validate deconturi de peste 55 milioane de lei

București, 3 august 2026 - În intervalul 18 mai – 31 iulie 2026 ANRE a validat pentru decont sume totalizând 412,94 milioane de lei aferente schemelor de plafonare-compensare derulate în România în ultimii ani. Doar în ultima săptămână a lunii iulie, perioada 27-31 iulie, au fost validate deconturi de aproximativ 55 milioane lei. 
 Sumele validate au fost transmise pentru decont către Agenția Națională pentru Plăți și Inspecție Socială și Ministerul Energiei, după cum urmează: 288,28 milioane de lei (69,8% din total) către Ministerul Energiei și 124,66 milioane de lei (30,2% din total) către Agenția Națională pentru Plăți și Inspecție Socială.
Din totalul deconturilor validate, 261,92 milioane de lei sunt aferente pentru consumul de gaze naturale, iar 151,03 milioane de lei pentru energie electrică.
Cele mai mari volume au fost validate în trei intervale de timp: 18–22 mai (248,38 milioane lei), 29 iunie – 3 iulie (82,57 milioane lei) și 27–31 iulie (55,29 milioane lei). Împreună, cele trei săptămâni reprezintă 93,5% din totalul decontat în perioada analizată.
Președintele ANRE George Niculescu a declarat: ”Știu că au fost nenumărate discuții în spațiul public despre viteza cu care se validează aceste sume. Ba chiar au fost avansate și termene-sperietoare de ordinul deceniilor. Iată că în aproximativ două luni s-au validat peste 410 milioane de lei, bani care pot ajunge la furnizorii de energie electrică și gaze naturale. Știu că așteptările furnizorilor sunt ca viteza să crească. Acest lucru se întâmplă și vreau să mulțumesc pe această cale, în mod public, colegilor mei, pentru efortul făcut și pentru munca pe care o depun. Totodată, așteptarea publicului este ca validarea unor sume foarte mari de bani din bugetul statului să se facă responsabil, iar colegii mei răspund acestui tocmai deziderat social. ”
